དེ་བས་མཚན་ཉིད་རིག་པའི་བསམ་བློ་གཏོང་སྟངས་ནི་ཅི་ཞིག་ལ་མཚན་ཉིད་རིག་ཡིན་ཟེར་བ་ལྟ་བུ་མ་ཡིན་པར་ཅི་ཞིག་ནི་མཚན་ཉིད་རིག་པ་མ་ཡིན་ནམ་ཞེས་པར་བསམ་བློ་གཏོང་གི་རེད།དེ་ཡང་དཔེར་ན་ང་ཚོས་སེང་གེ་ཞིག་རི་མོར་འབྲི་བའི་དབང་དུ་བཏང་ན།སེང་གེ་འདི་རེད་ཅེས་བསྟན་ཆོག་པའི་རི་མོ་དེ་མཚན་ཉིད་རིག་པའི་བསམ་བློ་གཏོང་སྟངས་མ་ཡིན་པར།དེ་ལས་ལྡོག་ཏེ་སེང་གེ་མིན་པའི་ཆ་དེ་ཐམས་ཅད་བཙལ་ནས་ནག་པོ་བཟོས་རྗེས་ཤུལ་དུ་སེང་གེ་ཡིན་པའི་ཆ་དེ་འབུར་དུ་ཐོན་ཡོང་གི་རེད།དེ་ནི་མཚན་ཉིད་རིག་པའི་བསམ་བློ་གཏོང་སྟངས་གཙོ་བོ་རེད།དེ་ལྟ་བུའི་རིག་པ་ཞིག་བྱུང་བ་ལ་དང་ཐོག་དོགས་པ་དགོས་པ་རེད།ནང་ཆོས་ཡིན་ན་དེ་ལྟར་མ་ཡིན་པར་ཅི་ཙམ་དུ་བསམ་བློ་དང་དཔྱད་པ་བཏང་བཏང་བའི་རྗེས་སུ་སྤྱི་སྡོམ་ཞིག་བྱུང་བ་ནི་བདག་ཅག་གི་སྟོན་པ་མི་སླུ་བ་ཡིན་ལ།དཀོན་མཆོག་གསུམ་མི་སླུ་བ་ཡིན་ཟེར་བའི་ཚད་གཞི་དེ་ལས་ཕར་བརྒལ་མི་རུང་བ་ནི་སྔོན་འགྲོའི་ཆ་རྐྱེན་རེད།མཚན་ཉིད་རིག་པ་ནི་དེ་ལྟར་མ་ཡིན་པར་དཀོན་མཆོག་གསུམ་ནི་ཅི་ཞིག་ལ་མ་སླུ་བ་ཡིན་སོང་བ་རེད་ཅེས་ཐོག་མར་དཀོན་མཆོག་གསུམ་དཔྱད་གཞིར་བཟུང་ནས་དོགས་པ་སྐྱེས་ཆོག་གི་རེད།ང་ཚོས་དེ་ལྟར་མ་ཡིན་པར་ལྟ་བ་ལྟ་གྲུབ་དང་།བྱེ་བྲག་སྨྲ་བ།མདོ་སྡེ་བ།སེམས་ཙམ་པ།དེ་བཞིན་དུ་གྲུབ་མཐའ་གོང་མ་གོང་མ་དག་ལ་དོགས་པ་སྐྱེས་སྐྱེས་མཐར་སངས་རྒྱས་མི་སླུ་བ་ཡིན་མིན་ལ་དོགས་པ་གཅིག་གིས་ཀྱང་བྱེད་ཀི་མ་རེད།དེ་བས་མཚན་ཉིད་རིག་པའི་ཁྲོད་ན་འདི་ལྟ་བུའི་ཡིད་ཆེས་གཏད་ས་ཞིག་ཡོད་པ་མ་རེད།དེས་སྟོན་པ་ནི་ཅི་ཞིག་ལ་ཚད་མའི་སྐྱེས་བུ་ཡིན་སོང་བ་རེད་ཅེས་དེ་ཉིད་ལ་དེང་ཐོག་ནས་དོགས་སྐྱེས་དགོས་ཀི་རེད།